
Se confirmă cel mai negru scenariu. Producţia de energie s-a 
prăbușit 


Ultimele date ale Institutului Naţional de Statistică arată clar eșecul politicilor 
din sectorul energetic. Producția de energie electrică s-a prăbușit dramatic pe 
toate capacităţile de producţie, mai puțin la fotovoltaice, care au produs în 
perioade de excedent în UE, și la nuclear, cu o creștere simbolică de 0,8%. În 
același timp, importurile au explodat, crescând cu 31,5% în primele două luni 
ale acestui an. Cea mai mare reducere a fost înregistrată la eoliene, unde 
producţia a scăzut cu 15,2%. 

În perioada 1 ianuarie-29 februarie 2024, resursele de energie primară au crescut cu 
1,5%, iar cele de energie electrică au rămas constante, se arată în ultimul raport al 
Institutului Naţional de Statistică (INS). Producţia internă a însumat 2971,7 mii mii tone 


echivalent petrol (tep), în scădere cu 23,0 mii tep (-0,8%) față de perioada 1.I- 
28.11.2023, iar importul a fost de 2230,1 mii tep, în creștere cu 101,4 mii tep. 


Față de perioada similară a anului 2023, producția de cărbune a scăzut cu 5,6%, iar cea 
de ţiţei s-a redus cu 2,9%. Producţia de gaze a crescut ușor, cu 2%, iar importurile au 
crescut și ele cu 18,2%. Importurile de energie electrică au crescut cu 31,5%, ceea ce 
reprezintă un record absolut. Producția din termocentrale a fost de 3.700,6 milioane kWh, 
în scădere cu 108,9 milioane kWh (-2,9%). 


Producția din hidrocentrale a fost de 2.959,3 milioane kWh, în scădere cu 12,4 milioane 
kWh (-0,4%), iar cea din centralele nuclearo-electrice a fost de 1.980,6 milioane kWh, în 
creștere cu 16,5 milioane kWh (+0,8%). Producţia din centralele electrice eoliene, în 
perioada 1.1-29.11.2024, a fost de 1.552,6 milioane kWh, în scădere cu 277,4 milioane 
kWh față de perioada 1.1-28.11.2023, iar energia solară produsă în instalații fotovoltaice în 
această perioadă a fost de 245,6 milioane kWh, în creștere cu 78,8 milioane kWh față de 
perioada 1.1-28.11.2023. 


Creștere anemică a consumului 


Consumul final de energie electrică în această perioadă, a fost de 8.616,2 milioane kWh, 
cu 1,7% mai mare față de perioada 1.1-28.11.2023, în timp ce consumul final de energie 
electrică în economie a crescut cu 3,0%. Totodată, iluminatul public a înregistrat o 
creștere cu 12,0%, iar consumul populaţiei a scăzut cu 2,6%. Exportul de energie 
electrică a fost de 2.050,5 milioane kWh, în scădere cu 126,2 milioane kWh. Consumul 
propriu tehnologic în rețele și stații a fost de 1.055,0 milioane kWh, în scădere cu 18,1 
milioane kWh. 


Operatorii din piață sunt tot mai pesimiști în ce privește revenirea consumului de energie, 
pe fondul unei căderi economice din ce în ce mai accentuate și a sărăcirii populaţiei. 
Entuziasmul regenerabilelor a început să se lovească de o piață a prețurilor negative, cu 
pierderi atât pentru producători, cât și pentru consumatori, care vor plăti un preț mai 
mare la energie. Cu prioritatea intrării în sistem a regenerabilelor și opririle repetate ale 
capacităţilor de producţie clasice, costurile de producţie cresc generalizat, cu doar un an 
înaintea stopării plafonării prețurilor. 


Stocarea, fără soluţii 


România are nevoie, până în 2030, de 4.000 MW stocare a energiei, a afirmat Sebastian 
Burduja, ministrul Energiei, după ce a primit informările de la Dispecerul Energetic 
Naţional. Ministrul consideră că jumătate din acești MW trebuie să fie stocaţi în baterii, iar 
cealaltă jumătate, în centrale de acumulare prin pompaj. 


"Pregătim o schemă pe stocare din Fondul pentru Modernizare, cu buget estimat de 
jumătate de miliard de euro, care să intre în Comitetul din toamnă al Fondului pentru 
Modernizare”, a precizat Sebastian Burduja. În ce privește centrala de la Tarniţa, ministrul 
susţine că nu va renunţa la ea și că va căuta un parteneriat public-privat. 


"Nu renunţ, să știți. Este adevărat, din ceea ce comunică SAPE, există interes din piață. 
Dar dacă nu reușim nici acum vom merge pe o variantă de parteneriat public-privat, dar 
nu vreau să vorbesc despre asta până nu văd rezultatul procedurii de atribuire. În 


parteneriat public-privat, sunt parteneri mari, cu unii dintre ei m-am văzut, ei ar putea 
intra încă de la momentul acesta. Nu avem studiu de fezabilitate, își asumă o parte din 
costuri și apoi la momentul în care ai studiu de fezabilitate, se rediscută ponderile în 
acţionariat. Dar nu avem cum să renunțăm la această investiție”, a mai declarat ministrul 
Energiei, Sebastian Burduja. 


